
I. 
Charakteristika

1. Komunikácia spočíva v odovzdávaní informácií, ktoré majú vplyv na vykonávanie činnosti v oblasti ohrozenia a  zabezpečenie bezpečnosti nasadených príslušníkov.

2. Komunikácia sa vedie
a) medzi nasadenými príslušníkmi a veliteľom zásahu alebo veliteľom nástupného priestoru,

b) vzájomne v skupine príslušníkov pri činnosti v oblasti ohrozenia.

3. Komunikácia spočíva v odovzdávaní týchto signálov a informácií:

a) vizuálne (s pomocou rúk a svetla),

b) hovoreným slovom (spojovacími prostriedkami),

c) inými prostriedkami (využitím termokamery alebo aj   výstupného zariadenia z termokamery na prenos obrazu na monitor v bezpečnej oblasti, píšťalkou a podobne).

II. 
Úlohy a postup činnosti

1.  Voľba spôsobu komunikácie závisí od podmienok v mieste zásahu a vybavenia jednotky. Spravidla na komunikáciu sa používa obojsmerné rádiové spojenie. Pokiaľ je oblasť ohrozenia prehľadná, pre vzájomnú komunikáciu je postačujúca vizuálna komunikácia.

2.
Pred vstupom do oblasti ohrozenia musia byť príslušníci oboznámení s bezpečnostnými predpismi, pravidlami a so spôsobmi komunikácie v nebezpečnom priestore a upozornení na nebezpečenstvo a rizika, ktoré sa môžu pri zásahu vyskytnúť. Je vhodné, aby príslušníci boli označení aj rozpoznateľným identifikačným znakom (napríklad číslom).

3.   Signály môžu byť určené  
a) 
veliteľovi zásahu a záložnému družstvu – signál pre prípad bezprostredného ohrozenia; ide vždy o žiadosť o pomoc príslušníkom v oblasti ohrozenia. Signál sa vykoná rozpažením rúk a opakovaným vytvorením polkruhu nad hlavou za súčasného prekríženia rúk (obrázok č. 1). Slovne sa signál vykoná trikrát opakovaným slovom „pomoc“. Na tieto signály zasahuje záložné družstvo;
b) veliteľovi zásahu a veliteľovi skupiny príslušníkovi v oblasti ohrozenia – signál, ktorým príslušník upozorňuje na určitý problém, ktorý sa vyskytol v priebehu činnosti a musí opustiť nebezpečnú zónu (napríklad nevoľnosť, nesprávna funkcia alebo varovný signál dýchacieho prístroja). Signál sa vykoná vzpažením ruky (obrázok č. 2) a príslušník súčasne opúšťa v sprievode ďalšieho príslušníka oblasť ohrozenia; 

c)  príslušníkom v oblasti ohrozenia na opustenie oblasti ohrozenia – signály pre opustenie oblasti ohrozenia v prípade uplynutia doby nasadenia príslušníkov v oblasti ohrozenia alebo pri zistení takej skutočnosti, pre ktorú treba príslušníka odvolať. Signál sa vykoná prekrížením spustených rúk pred telom (obrázok č. 3); na tento signál sa príslušníci presunú do dekontaminačného priestoru;
d) 
príslušníkom v oblasti ohrozenia v prípade nebezpečenstva - signál sa vykoná opakovaným krúžením ruky pred čelom alebo slovne „nebezpečenstvo všetci späť“; na tento signál príslušníci ukončia činnosť a presunú sa do dekontaminačného priestoru;
e)  na koordináciu činnosti v oblasti ohrozenia – tieto signály sú určené na mieste zásahu a vyplývajú z činnosti príslušníkov. Môže ísť o signály, ktoré znamenajú splnenie alebo nesplnenie zadaných úloh.

                   Obrázok č. 1                  obrázok č. 2                           obrázok č. 3           

4.   Pri vykonávaní signálov, a to
a) pri signalizácii pohybom rúk sa musí príslušník presvedčiť, či je sledovaný príjemcom signálu, pričom príjemca musí potvrdiť, že signálu rozumel opakovaním signálu; pri zníženej viditeľnosti musia byť signály vykonané         s pomocou prenosného svetla (v nevýbušnom prevedení);
b) v prípadoch, keď je obmedzená počuteľnosť v dôsledku nadmerného hluku v mieste vykonávanej činnosti, musí byť k dispozícií taký spôsob signalizácie, aby bolo možné vyrozumieť príslušníkov na opustenie priestoru (napríklad píšťalkou alebo klaksónom).
III. 
Očakávané zvláštnosti

      Počas komunikácie príslušníkov v oblasti ohrozenia treba počítať s týmito komplikáciami:

a) nedostatočné vybavenie jednotky na zabezpečenie obojsmerného rádiového spojenia,

b)   možnosť zámeny signálov.

